Tutkijoiden kokoaman kartan merkinnät kertovat luonnontilaisista metsistä.

Euroopan luonnontilaiset metsät kerättiin ensimmäistä kertaa yhdelle kartalle mittavassa tutkimushankkeessa, jota johti berliiniläisen Humboldtin yliopiston maantieteen osasto.

Suomesta tutkimukseen osallistui Itä-Suomen yliopiston metsätieteiden osasto.

Suomen metsävarat osoittautuivat kartoituksessa ainutlaatuisiksi Euroopassa, sillä luonnontilaisten metsien määrä on Suomessa Euroopan suurin eli 2,9 % maapinta-alasta.

"Huomioitavaa on kuitenkin, että tämä kartoitus ei sisältänyt Venäjän metsiä ja Ruotsin osalta tiedot olivat puutteellisia", Itä-Suomen yliopisto tähdentää.

Suomen osalta eurooppalaiseen kartoitukseen sisällytettiin Vanhojen metsien suojeluohjelmaan ja Natura 2000 -ohjelmaan ilmoitetut kohteet, joiden luonnontilaisten metsien ala on raportoitu.

"Suomen luonnonmetsien arvo on hyvin huomattava. Vain suuret ja yhtenäiset luonnontilaiset alueet kykenevät hyvin turvaamaan niiden vaateliaan lajiston säilymisen tulevaisuudessa", kertoo tutkimukseen osallistunut Olli-Pekka Tikkanen Itä-Suomen yliopiston metsätieteiden osastolta.

"Tutkimuksen perusteella luonnontilaisia ja suuren suojeluarvon omaavia metsiä voi Suomessa edelleen olla myös nykyisten suojelualueiden ulkopuolella. Niiden kartoitusta ja parempaa suojelua tulisi harkita kompensoimaan tulevaisuuden lisääntyvien hakkuumäärien aiheuttamaa haittaa metsämaiseman yhtenäisyydelle ja sen hiilivarannolle", Tikkanen toteaa.

Eurooppalaista tutkimusta varten kartoitettiin yli 1,4 miljoonaa hehtaaria 34 maassa.

Tekijöiden mukaan kartan koostaminen oli huikea tehtävä.

"Otimme yhteyttä satoihin metsätieteilijöihin, asiantuntijoihin ja kansalaisjärjestöjen aktiiveihin kaikkialta Euroopasta, pyytäen heitä välittämään tietoa, mistä heidän maassaan näitä metsiä löytyy. Ilman heidän konkreettista apuaan emme olisi ikinä pystyneet kokoamaan tietokantaamme, joka on täydellisin mitä Euroopassa on koskaan laadittu", kertoo julkaisun johtava kirjoittaja, tohtori Francesco Maria Sabatini.

Tutkijoiden mukaan suurin osa näistä metsistä on pienialaisia, eristäytyneitä ja ihmisen vallitsemien maisemien ympäröimiä.

"Luonnontilaisia metsäalueita hakataan monilla vuoristoalueilla, esimerkiksi Romaniassa ja Slovakiassa, sekä eräissä Balkanin maissa. Kiihtyvä bioenergian tarve yhdistettynä runsaisiin laittomiin hakkuisiin on johtamassa tämän korvaamattoman luonnonperinnön tuhoon, usein ilman ymmärrystä siitä, että hakkuiden kohteena on aarniometsää", sanoo professori Miroslav Svoboda Prahan Luonnontieteiden yliopistosta, joka myös osallistui tutkimusartikkelin tekoon.